Beogradi i shqetësuar me çështjen e telekomunikacionit në Kosovë
Kryeministri i Serbisë, Aleksandër Vuçiç, tha se brenda disa ditësh qeveria e tij duhet të marrë një vendim lidhur me marrëveshjen me Kosovën për telekomin që sipas tij mund të ketë pasoja të rënda politike.
Deri të dielën, autoritetet serbe duhet të vendosin nëse do të pranojnë apo jo “propozimin e marrëveshjes për telekomunikacionin me Kosovën, që ka ardhur nga Brukseli". Pa shpalosur hollësi rreth saj, kryeministri serb Aleksandër Vuçiç, tha se vendimi do të jetë i rëndë, sepse mund të ketë pasoja të rënda politike. Nëse nuk pranohet marrëveshja, mund të bllokohen negociatat për anëtarësim në Bashkimin Evropian. Më herët gjatë së mërkurës, shefi i zyrës serbe për Kosovën, Marko Gjuric, e quajti ultimatum tekstin e marrëveshjes që sipas tij kërkon nga Serbia që të heqë dorë nga "pasuria e saj në Kosovë". Madje, ai tha se do të jap dorëheqje nga posti i tij nëse qeveria serbe merr vendim të pranojë propozimin. Shefi i qeverisë serbe tha se "nuk bëhet fjalë për ultimatum" dhe se qëndrimet e zyrtarit Gjuriç. mund ta vënë atë në pozitë të vështirë. Kosova dhe Serbia ishin marrë vesh më herët në bisedimet e ndërmjetësuara nga Bashkimi Evropian që Kosova të ketë Kodi e saj telefonik, 383 dhe që në emër të saj atë ta kërkojë Austria. Në këmbim, autoritetet e Prishtinës ishin pajtuar që një kompanie serbe t'i jepet një leje e përkohshme që do të funksionojë sipas ligjeve të Kosovës dhe që do t'u shërbente zonave të banuara me pjesëtarë të komunitetit serb. Por, Beogradi shtroi edhe kërkesat që një degë e telekomit të Serbisë të ketë shtrirje në gjithë Kosovën dhe që asaj t’i lihen pasuritë e telekomit të Kosovës, që sipas Prishtinës, mbahen të uzurpuara. Këto kërkesa janë hedhur poshtë nga Prishtina dhe nuk janë përfshirë as në marrëveshjen që Beogradi thotë se e ka marrë nga Brukseli. Marrëveshja për kodin telefonik është pjesë e bisedimeve për normalizimin e marrëdhënieve ndërmjet të dyja vendeve, të cilat Serbisë i siguruan negociatat për anëtarësim në Bashkimin Evropian, ndërsa Kosovës Marrëveshjen e Stabilizim Asocimit.